Ze zwyczajow i obrzyndow praktykowanych w okresie Świont Wielkanocnych nojbardzi starom sie przestrzegać obowionzek spowiedzi. Spowiadać wtedy sie musza przed Pon Boczkiem z grzechow moji hulaszczy duszy i przed Urzyndem Skarbowym ze swoich przychodow i rozchodow. Ło wiela Pon Boczek jest wyrozumiały do wszystkich moich ułomności i po poru pokutnych zdrowaśkach puszczo je w niepamiyńć, to Urzond Skarbowy szkrupulatnie sprawdzo mie z tego coch napisoł i nienapisoł. Jakby tak nie daj Boże mi sie przez cufal coś zapomniało to wtedy wlepi mi sztrofa, kero łodbije mi się czkawkom na dugi czos. Spowiadać sie nie lubia, bo nikerzy ksiynża som wścibscy i pytajom ło szczegóły.
Jedyn kamrat mi losprawiol że wypaploł przi spowiedzi że zdradziol swoja, na co ciekawski kapelonek zaro się spytoł: a wiela razy i z kim, a że kamrat był łebski to mu zaroz fronknol: jo sie tu prziszoł spowiadać a niy chwolić. Inszego kamrata żech łostatnio trefiol przed koścołem i łon mi pedzioł że chcioł iść do spowiedzi bo już 24lata nie boł, ale jak się pomyśloł że za rok może mieć srebrny jubileusz to się wrocioł bo lubi fajery.
Dzisioj w kościołach świyncom ino symbolicznie, ale zdarzo sie jakiś tradycjonalista kery jak piyrwy targo srogi kosz a nawet i całe waszkorb miynsa, szynek wosztu, roztomajtych babow i malowanych jajec, kere to delicje trzeba bez świynta zjeśc co niy jest take proste. Jasno z tego przykładu widać że do nojprzyjemniejszych obrzondkow Świont Wielkanocnych noleży jedzynie. Jeść zaczynomy w Wielko Sobota po przyjściu z kościola ze świenconkom kończymy w poniedziałek przed połnocom. Bez świynta zjodo sie poświyncone i niepoświyncone gory miynsa, szynek, wosztu i bab. Łobiady świonteczne przypominajom średniowieczne uczty rycerskie a nasze żołądki podlone piwym pyczniejom jak luftbalony dmuchane butlom gazowom i knefle przy galotach i rajszfeszlusy przy keckach pynkajom i strzylajom.
Przez te dwa i poł dnia nikerzy ino nie jedzom wtedy jak idom na mszo i jak w śmiyrgus lejom łepetyny tych nieszczyńśnikow co im sie pod rynka nawinom. Kedyś loło sie ino łepetyny kobietom perfuminym Perfumin nie kupowało sie u Diora a w budkach "Ruchu”, i te perfuminy miały tyn feler że nie grzeszyły wysublimowanym zapachym. Nikere frele łoblone z poru flaszek, a kożdo ło inkjszym zapachu, szło wyniuchać już z wiynkszy odległości. Potym chopcy sikali dziołchy z plastikowych jajek do kerych się wlywało woda. Te jajka co rok boły wiynksze, aż w latach 80 tych lolo sie całymi kiblami a nawet fojermany przyjyżdżali beczkowozami. Przez to tyż dobrze by było aby wrócić do downych zwyczajow żeby Święta Wielkanocne nie wspominać jak sztorm na Pacyfiku przy 10 stopniach w skali Buforta. Kożdy kery posikol frelka dostowoł łod ni kroszonka. Kroszonki były to jajka barwione w łupinach z cebuli na bronotny kolor i dropane w roztomajte esy, floresy i gryzmoły. Dzisioj mało fto bawi się w dropanie i malowanie jajek bo idzie je kupić już urychtowane w Tesco abo Biedronce .
Smiyrgus, śmiyrgus co za moda
pol_Latn szl_Latn szl_Latn szl_Latn szl_Latn